Keld Albrechtsen (EL), 2003-03-13:
I den periode, hvor det her forslag har været under behandling i udvalget, er det blevet klarlagt, at der i år er almindelige driftsstigninger osv., som har ført til forhøjelser af taksterne i den kollektive nærtrafik på helt op til 7,1 pct.
Der er til næste år udsigt til tilsvarende meget betydelige takststigninger, ikke mindst bl.a. som følge af privatisering af busselskaber osv., som jo medfører fordyrelser.
Oveni ligger der så nu fra et flertal i Folketinget
en tilkendegivelse om, at der skal gennemføres en takststigning, der effektivt vil lægge en yderligere forhøjelse på 10 pct. oveni.
Det er efter min opfattelse en skandale.
Det er jo Dansk Folkeparti, som bærer ansvaret for, at bl.a. pensionisterne nu rammes, for oven i de almindelige takststigninger vil dette her også betyde, at mange trafikselskaber vil skære ned på de særlige ordninger, som har været til fordel for pensionisterne, således at folkepensionister, der jo ikke har nogen stor indkomst - det går jeg ud fra at Dansk Folkeparti kan være enig i - bliver yderligere hårdt ramt.
Jeg fatter simpelt hen ikke, at Dansk Folkeparti kan være med til at nedstemme det her forslag og på den måde ramme pensionister og andre grupper med beskedne indkomster, som simpelt hen får et ordentligt hak, hvis de fortsat skal benytte de offentlige transportmidler.
Men det kan være, at det er Dansk Folkepartis opfattelse, at pensionister kan blive hjemme, hvor de bor.
Der er ingen grund til, at de skal forlade deres bolig og deltage i samfundets almindelige liv.
Det bliver i hvert fald konsekvensen for mange af dem.
Det bliver betydelig vanskeligt for dem, hvis den linje her fastholdes fra Dansk Folkepartis side.
Det er yderligere skuffende, fordi Dansk Folkeparti i september og oktober måned sidste år, da regeringen kom med sin plan om at fjerne taksttilskuddet, gik ud og anerkendte, at det faktisk ville få meget negative konsekvenser, og stillede i udsigt, at man vil gøre en indsats over for regeringen i forbindelse med finanslovforhandlingerne for at prøve at få løst det her problem, så vi ikke skulle have disse meget store takststigninger.
Hvad er der blevet af Dansk Folkepartis indsats på dette område?
Intet som helst, andet end at regeringen nu får lov til at gennemføre disse kolossale takststigninger.
Den kollektive trafik har mistet passagerer inden for de senere år, bl.a. på S-togs-trafikken.
Dette vil yderligere være med til at fremskynde en udvikling, hvor de, der har råd til det, køber en bil, og de, der ikke har råd, f.eks. folkepensionisterne, kan sidde tilbage i deres bolig uden mulighed for at komme ud og deltage i samfundets almindelige aktivitet.
Jeg synes, at det er en meget, meget uheldig udvikling.
Og det er dybt beskæmmende at se, at ministeren er fuldstændig ligegyldig over for de problemer, som på den måde påføres den del af vores befolkning, som har mindst at stå imod med.
Det er miljøpolitisk helt ude i hampen på den måde at prøve at få proppet endnu flere privatbiler ind i de store byer og skabe endnu større trafikkaos i myldretiden.
Og det er socialpolitisk en skandale, at man kan føre en politik, der i den grad er vendt mod den del af befolkningen, som burde have bevågenhed fra Folketingets side.
Jeg kan ikke sige andet og mere nu, end at vi i Enhedslisten dybt beklager den situation, som er opstået.
Vi vil selvfølgelig, når finanslovforhandlingerne kommer, genrejse det her spørgsmål.
Vi vil ikke opgive det.
Vi vil da selvfølgelig håbe på, at der til den tid kan være en gnist af social ansvarlighed tilbage hos Dansk Folkeparti, men det tyder det jo altså desværre ikke på at der er.
Dette med det sociale var noget, man brugte i valgkampen.
Men det viser sig jo i stadig flere tilfælde, at når det kommer til praktisk udførelse, er den sociale solidaritet hos Dansk Folkeparti meget svær at få øje på.
Det er meget skuffende for os at iagttage dette forløb, men jeg synes i hvert fald, at befolkningen skal vide, hvem det er, der bærer ansvaret for, at disse takststigninger kommer.